สินมั่นคงลุยไฟเพิ่มลงทุนหุ้น
มองวิกฤตเป็นโอกาสราคาตกพร้อมช้อนซื้อตั้งเป้าหรูสร้างผลตอบแทนปีนี้ 4.5%
25 มี.ค. 2556

มองวิกฤตเป็นโอกาสราคาตกพร้อมช้อนซื้อตั้งเป้าหรูสร้างผลตอบแทนปีนี้ 4.5%
สินมั่นคงไม่หวั่นตลาดหุ้นผันผวน เพิ่มสัดส่วนลงทุนในหุ้นเป็น 14% แถมตั้งเป้าเพิ่มผลตอบแทน 4.5%
นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคงประกันภัย เปิดเผยว่า บริษัทไม่มีความวิตกกังวลเกี่ยวกับภาวะตลาดหุ้นไทย ที่มีการปรับตัวลงอย่างรุนแรงในขณะนี้ และปีนี้ยังเพิ่มสัดส่วนการลงทุนในหุ้นจาก 13.8% เป็น 14% เมื่อเทียบกับเงินลงทุนทั้งหมดที่มีอยู่ 1 หมื่นล้านบาท โดยตั้งเป้าผลตอบแทนจากการลงทุนให้ได้ไม่ต่ำกว่า 4.5% ซึ่งลดลงเล็กน้อยเมื่อเทียบกับปีก่อนที่ทำได้ 4.9% จากเงินลงทุนทั้งหมด 9,326 ล้านบาท 
ทั้งนี้ บริษัทยังเห็นว่าการลงทุนตลาดหุ้นไทยปีนี้ยังมีแนวโน้มที่ดี แม้ว่าจะมีความผันผวนอยู่บ้าง แต่ภาพรวมการลงทุน พบว่า จากปัจจัยบวกภายในประเทศทำให้เศรษฐกิจไทยเติบโตดี ส่งผลให้เม็ดเงินลงทุนจากต่างประเทศยังคงไหลเข้าไทยต่อเนื่อง
“เรื่องการลงทุนในหุ้นเราไม่ห่วง เพราะเราเน้นซื้อหุ้นที่มีพื้นฐานดีมีปันผลและยึดความมั่นคงเป็นหลักไว้ก่อน โดยเฉพาะในกลุ่มสื่อสาร กลุ่มอสังหาริมทรัพย์และกลุ่มก่อสร้าง ซึ่งหากราคาหุ้นปรับตัวลงมากๆ เราก็อาจเข้าไปซื้อเพิ่มอีกก็ได้ เพียงแต่การลงทุนในช่วงนี้คงต้องเกาะติดสถานการณ์อย่างใกล้ชิดมากขึ้น” นายเรืองเดช กล่าว
อย่างไรก็ตาม บริษัทได้มีการปรับสัดส่วนการลงทุนส่วนที่เหลือในปีนี้ใหม่ เพื่อให้สอดคล้องกับสถานการณ์ที่เกิดขึ้น โดยปรับสัดส่วนลงทุนในเงินฝากเหลือ 36% จากเดิม 44.1% ซึ่งเป็นผลมาจากอัตราดอกเบี้ยในตลาดที่อยู่ในช่วงขาลง ทำให้ผลตอบแทนจากการฝากเงินเมื่อเทียบปีก่อนอยู่ในระดับน้อยมาก จึงต้องลดส่วนการลงทุนลงเพื่อการกระจายความเสี่ยงและเพิ่มรายได้จากการลงทุนประเภทอื่นแทน
สำหรับการลงทุนพันธบัตรและตั๋วเงินคลังได้เพิ่มสัดส่วนเป็น 15% จากเดิมอยู่ที่ 12.8% ลงทุนในหุ้นกู้และตั๋วเงิน 20% เพิ่มขึ้นจาก 16.2% ลงทุนในหน่วยลงทุน 15% เพิ่มขึ้นจาก 12.9% และการลงทุนในสินเชื่อและหลักทรัพย์อื่นยังคงเท่ากับปีก่อน 0.1% 
นายเรืองเดช กล่าวว่า ในปีที่ผ่านมาบริษัทมีกำไรสุทธิ 627 ล้านบาท เพิ่มขึ้น 37% โดยได้มาจากกำไรจากเงินลงทุน 122 ล้านบาท เพิ่มขึ้น 54% เมื่อเทียบกับปี 2554 ที่มีกำไรสุทธิ 455 ล้านบาท ทำให้บริษัทยังคงให้ความสำคัญกับการสร้างผลกำไรจากการลงทุนควบคู่กับกำไรจากการรับประกันภัย